Blankflugila papago

Blankflugila papago (Brotogeris versicolurus) aŭ Kanariflugila papago estas specio de papagoj en la familio papagedoj, latine Psittacidae indiĝenaj de Sudameriko. Ĝi troviĝas en Amazoniaj areoj de Brazilo, Kolombio kaj Peruo, el sudorienta Kolombio ĝis la natura koridoro de la riveroj en Brazilo.  

Oni liberigis kaptitajn birdojn kiuj establis elteneblajn populaciojn en Limo (Peruo), Los Angeles, kaj Miamo (Usono), kaj en Puertoriko. Ili ĉeestis ankaŭ en San Francisko ĝis mezo de la 2000-aj jaroj. Kvakam naturiĝintaj birdoj montras iomajn ĵusajn malpliigojn kiel reproduktantoj en Usono, ili bonfartas en sia infiĝena vivmedio.

Aspekto
La blankflugila papago tipe longas 22 cm kaj estas plejparte verda. Ĝi havas flavan randon sur siaj falditaj flugiloj. Ĝia plej elstara karakterizaĵo estas la blankaj flugilmakuloj plej rimarkeblaj dum la birdo flugas. Ĝi estas proksime parenca al la Ĉiriripapago, kaj ambaŭ ofte estis konsiderataj samspeciaj.

Kutimaro
En kaptiteco, ĉi tiuj estas ĉarmaj birdoj, kiuj ofte havas proksiman rilaton kun siaj homaj prizorgantoj. Ili ĝuas pasigi tempon en fizika kontakto kun siaj posedantoj, ofte rajdante sur ŝultroj aŭ nestante en haroj. Ili povas havi laŭtajn kriojn kiam ili ne estas videblaj de sia "grupo", sed ĝenerale estas silentemaj alie. Ili estas lertaj grimpistoj kaj ĝuas amason da defioj. Ili estas tre adaptiĝema specio kaj estas malpli elektemaj ol aliaj pri siaj disponeblaj manĝebloj. Ili ne estas la plej fortaj babiluloj, sed estas lertaj fajfantoj.

Manĝado
La blankflugila papago manĝas plejparte fruktojn kaj semojn en sia indiĝena vivejo, kaj sovaĝaj populacioj adaptiĝis por preni florojn kaj nektaron. Sovaĝaj birdoj ankaŭ venas al birdomanĝejoj. Sovaĝaj birdoj ĉefe uzas ĝenitajn arbarojn kaj arbarajn maldensejojn ĉirkaŭ setlejoj. Ili malofte uzas profundan tropikan arbaron.

En kaptiteco, dieto el peletaĵoj aŭ semoj estas akceptebla, kompletigita per freŝaj fruktoj kaj legomoj kaj ĵus ĝermigitaj semoj.

Reproduktado
La blankflugila papago kutime trovas truon en arbo por nesti. Ĝi ankaŭ povas transpreni termit-tunelojn kaj elfosi ilin por siaj propraj celoj.

Ovodemetaĵoj kutime konsistas el tri ĝis kvin blankaj ovoj, kiuj eloviĝas post ĉirkaŭ 26 tagoj da kovado. La idoj elnestiĝas inter ses kaj sep semajnojn aĝaj, kaj estas plene plenkreskigitaj ĉirkaŭ naŭ semajnojn. Post zorgado de siaj idoj, ĉiuj birdoj formas sufiĉe grandajn komunajn ripozejojn ĝis la sekva reprodukta sezono.

Referencoj

Parrots: A Guide to Parrots of the World; 1998, 
Handbook of the Birds of the World Vol 4, Josep del Hoyo editor, 
"National Audubon Society" The Sibley Guide to Birds, de David Allen Sibley, 

Eksteraj ligiloj
 History of Canary-winged Parakeets in the United States
Photo-High Res; Article & synopsis arthurgrosset

Kategorio:Papagoformaj
Kategorio:Papagedoj
Kategorio:Birdoj de Sudameriko
Kategorio:Birdoj de Brazilo
Kategorio:Birdoj de Peruo